आतंकी पन्नू का सेवादार को 5 लाख रुपए देने का ऐलान; कहा- पंजाब नहीं है भारत का हिस्सा
Amritsar Golden Temple Video Controversy - Ye Punjab Hai Bharat Nahi पंजाब के अमृतसर में स्वर्ण मंदिर के अंदर युवती को जाने से रोकने के मामले में अब आतंकी संगठन सिख फॉर जस्टिस (SFJ) की एंट्री हो गई है।
पंजाब में गोल्डन टेंपल के अंदर एक लड़की को घुसने से रोके जाने के मामले में अब खालिस्तान की एंट्री हो गई है। खालिस्तान समर्थक प्रतिबंधित आतंकी संगठन, सिख फॉर जस्टिस (SFJ) ने लड़की को रोकने और 'ये पंजाब है, इंडिया नहीं' कहने वाले एसजीपीसी के सेवादार को पांच लाख रुपए देने का ऐलान किया है। इससे जुड़ा वीडियो SFJ के प्रमुख गुरपतवंत सिंह पन्नू ने जारी किया। पन्नू ने कहा कि लड़की को गोल्डन टेंपल से बाहर निकालने वाले सेवादार सर्बजीत सिंह को 5 लाख रुपए दिए जाएंगे।
पन्नू ने कहा कि पंजाब भारत का हिस्सा नहीं है, यह मैसेज सीधे गोल्डन टेंपल से आ गया है। इसका ऐलान सेवादार सर्बजीत सिंह जैसे एक सिख ने किया है। जो तिरंगा भारतीय हुकूमत ने वर्ष 1984 में गोल्डन टेंपल के ऊपर चढ़ाया था, अब वह गोल्डन टेंपल के अंदर नहीं जा सकता। सर्बजीत ने हर सिख के मन की ये बात भारतीय हुकूमत तक पहुंचा दी है।
29 अप्रैल को DC ऑफिसों पर फहराए जाएंगे खालिस्तानी झंडे
आतंकी गुरपतवंत सिंह पन्नू ने 29 अप्रैल को पंजाब के सभी जिलों में DC ऑफिस पर फहरा रहे तिरंगे झंडे उतारकर वहां खालिस्तानी झंडे फहराने की धमकी भी दी है। पन्नू ने कहा कि 29 अप्रैल 1986 को अकाल तख्त के पूर्व जत्थेदार गुरबचन सिंह मानोचाहल ने खालिस्तान बनाने का ऐलान किया था। उनके इसी ऐलान को पूरा करने के लिए सभी जिलों में DC ऑफिस में खालिस्तानी झंडे फहराए जाएंगे।
युवती का एक और वीडियो आया सामने
इस बीच जिस लड़की को गोल्डन टेंपल में जाने से रोका गया, उसका एक और वीडियो सामने आया है। इसमें लड़की के चेहरे पर तिरंगा नहीं दिख रहा। इस वीडियो में कहा जा रहा है कि लड़की के परिवार के सदस्यों की जेब से प्रतिबंधित सामग्री मिली। वीडियो में कहा गया कि लड़की ने स्कर्ट पहन रखी है, जिसे पहनकर गोल्डन टेंपल में नहीं जा सकते। हालांकि इसी वीडियो में साफ दिख रहा है कि लड़की ने स्कर्ट नहीं बल्कि फ्रॉक और घुटनों से नीचे तक स्लैक्स पहन रखी है।
SGPC मांग चुकी माफी
सेवादार की हरकत के बाद शिरोमणि गुरुद्वारा प्रबंधक कमेटी (SGPC) अपने सेवादार की तरफ से बोले गए शब्दों के लिए माफी मांग चुकी है। एसजीपीसी मैनेजमेंट ने सेवादार सर्बजीत सिंह का ट्रांसफर कर दिया है। इसके बाद ही आतंकी पन्नू ने पंजाब का माहौल खराब करने और लोगों की भावनाएं भड़काने के मकसद से उसे 5 लाख रुपए का इनाम देने की घोषणा की।
गोल्डन टेंपल में लड़की को घुसने से रोका, VIDEO:चेहरे पर तिरंगा पेंट कराकर गई थी, रोकने वाला बोला- ये पंजाब है, इंडिया नहीं
अमृतसर में एक लड़की को गोल्डन टेंपल में जाने से रोक दिया गया। ये लड़की अपने चेहरे पर तिरंगा पेंट कराकर गई थी। जब वह गोल्डन टेंपल पहुंची तो वहां गेट पर तैनात एक पगड़ीधारी शख्स ने उसे रोक दिया और माथा नहीं टेकने दिया। उसने लड़की से कहा- ये पंजाब है, इंडिया नहीं। (पढ़ें पूरी खबर)